
Europski parlament,
–	uzimajući u obzir prijedlog Komisije upućen Europskom parlamentu i Vijeću (COM(2026)0002 – C10‑0002/2026),
–	uzimajući u obzir Uredbu (EU) 2021/691 Europskog parlamenta i Vijeća od 28. travnja 2021. o Europskom fondu za prilagodbu globalizaciji za radnike koji su proglašeni viškom (EGF) i stavljanju izvan snage Uredbe (EU) br. 1309/2013[footnoteRef:1] („Uredba o EGF-u”), [1:  	SL L 153, 3.5.2021., str. 48., ELI: http://data.europa.eu/eli/reg/2021/691/oj.] 

–	uzimajući u obzir Uredbu Vijeća (EU, Euratom) 2020/2093 od 17. prosinca 2020. kojom se utvrđuje višegodišnji financijski okvir za razdoblje 2021. – 2027.[footnoteRef:2], kako je izmijenjena Uredbom (EU, Euratom) 2024/765[footnoteRef:3] („Uredba o VFO-u”), a posebno njezin članak 8., [2:  	SL L 433 I, 22.12.2020., str. 11., ELI: http://data.europa.eu/eli/reg/2020/2093/oj.]  [3:  	Uredba Vijeća (EU, Euratom) 2024/765 od 29. veljače 2024. o izmjeni Uredbe (EU, Euratom) 2020/2093 kojom se utvrđuje višegodišnji financijski okvir za razdoblje 2021. – 2027. (SL L, 2024/765, 29.2.2024., ELI: http://data.europa.eu/eli/reg/2024/765/oj).] 

–	uzimajući u obzir Međuinstitucijski sporazum od 16. prosinca 2020. između Europskog parlamenta, Vijeća Europske unije i Europske komisije o proračunskoj disciplini, suradnji u proračunskim pitanjima i dobrom financijskom upravljanju te novim vlastitim sredstvima, uključujući plan za uvođenje novih vlastitih sredstava[footnoteRef:4], a posebno njegovu točku 9., [4:  	SL L 433 I, 22.12.2020., str. 28., ELI: http://data.europa.eu/eli/agree_interinstit/2020/1222/oj.] 

–	uzimajući u obzir europski stup socijalnih prava,
–	uzimajući u obzir pismo Odbora za zapošljavanje i socijalna pitanja,
–	uzimajući u obzir izvješće Odbora za proračune (A10‑0006/2026),
A.	budući da je Unija uspostavila zakonodavne i proračunske instrumente kako bi pružila dodatnu potporu radnicima koji su pogođeni posljedicama velikih strukturnih događaja i promjena u svjetskim trgovinskim tokovima te kako bi im se pružila pomoć prilikom njihova ponovnog uključivanja na tržište rada; budući da se ta pomoć ostvaruje u obliku financijske potpore radnicima;
B.	budući da je Belgija podnijela zahtjev EGF/2025/006 BE/Audi za financijski doprinos iz EGF-a nakon što je 3414 radnika proglašeno viškom[footnoteRef:5] u gospodarskom sektoru razvrstanom u odjeljak 29. NACE-a Rev. 2 (Proizvodnja motornih vozila, prikolica i poluprikolica) u regijama Briselska regija (BE10), Pokrajina Istočna Flandrija (BE23) i Pokrajina Hainaut (BE32), pri čemu je 3148 radnika proglašeno viškom u referentnom razdoblju od 28. veljače 2025. do 28. lipnja 2025., uključujući 2580 radnika koji su proglašeni viškom i koji su prestali obavljati svoju djelatnost u Audi S.A./n.V. (Audi) i njegovim društvima kćerima, te 568 radnika proglašenih viškom kod pet dobavljača i daljnjih proizvođača te 266 radnika proglašenih viškom prije ili nakon referentnog razdoblja;  [5:  	U smislu članka 3. Uredbe o EGF-u.] 

C.	budući da je zahtjev podnesen na temelju intervencijskih kriterija iz članka 4. stavka 2. točke (a) Uredbe o EGF-u; budući da se za 266 radnika koji su proglašeni viškom i čija je djelatnost prestala prije ili nakon referentnog razdoblja od četiri mjeseca može utvrditi jasna uzročno-posljedična veza s događajem koji je prouzročio otpuštanja tijekom referentnog razdoblja, kako je propisano člankom 6. stavkom 2. Uredbe o EGF-u; 
D.	budući da se u predmetnoj Audijevoj tvornici proizvodio samo jedan model, a proizvodnja je prekinuta ranije nego što je planirano zbog visokih troškova proizvodnje povezanih s lokacijom tvornice; budući da je tvornica zatvorena 28. veljače 2025.; 
E.	budući da Belgija osigurava nacionalno pretfinanciranje i sufinanciranje mjera;
F.	budući da su predmetna poduzeća ispunila zahtjeve utvrđene zakonodavstvom Unije i nacionalnim zakonodavstvom o kolektivnom otpuštanju;
G.	budući da bi financijski doprinos iz EGF-a ponajprije trebao biti usmjeren na aktivne mjere politike tržišta rada i personalizirane usluge čiji je cilj brza reintegracija korisnika na dostojanstvena i održiva radna mjesta te kojima će im se pružiti osposobljavanje radi stjecanja vještina kako bi im se olakšalo pristupanje tržištu rada, uz njihovu istodobnu pripremu na zelenije i digitalnije europsko gospodarstvo;
H.	budući da EGF ne smije premašiti najviši dopušteni godišnji iznos od 30 milijuna EUR (u cijenama iz 2018.)[footnoteRef:6];  [6:  	Članak 8. Uredbe o VFO-u.] 

1.	slaže se s Komisijom da su uvjeti iz Uredbe o EGF-u, a posebno oni iz njezina članka 4. stavka 2. točke (a), ispunjeni i da Belgija u skladu s tom uredbom ima pravo na financijski doprinos u iznosu od 7 527 625 EUR, odnosno 85 % ukupnog troška od 8 856 030 EUR, što obuhvaća troškove za personalizirane usluge u iznosu od 8 738 968 EUR i troškove za aktivnosti pripreme, upravljanja, informiranja i promidžbe te kontrole i izvješćivanja u iznosu od 117 062 EUR;
2.	primjećuje da su belgijske vlasti zahtjev podnijele 18. rujna 2025. te da je, na temelju primitka dodatnih informacija od Belgije, Komisija dovršila ocjenjivanje zahtjeva 9. siječnja 2026. i o tome istoga dana obavijestila Parlament; naglašava da je važno skratiti vrijeme između podnošenja zahtjeva za pomoć iz EGF-a i odluke o financiranju uz istodobnu punu zaštitu prava Parlamenta kao jedne grane proračunskog tijela;
3.	napominje da se zahtjev odnosi na radnike koji su prestali obavljati svoju djelatnost u Audiju te kod pet dobavljača i daljnjih proizvođača i da će svi oni biti ciljani korisnici;
4.	prima na znanje da je povećanje broja stečajeva tijekom posljednje dvije godine znatno povećalo stopu nezaposlenosti u nekim regijama u Belgiji, posebno u Bruxellesu i Hainautu (Valonija); ističe da je rizik od nezaposlenosti povezan s razinom obrazovanja i da se svaka druga osoba s niskom razinom obrazovanja i svaka treća osoba sa srednjom razinom obrazovanja suočava s većim rizikom od nezaposlenosti, pri čemu te skupine čine 83 % radnika koji su proglašeni viškom; žali zbog toga što će otpuštanja dodatno pogoršati situaciju; poziva belgijske vlasti da poduzmu mjere za smanjenje stečajeva radi sprečavanja strukturnog i regionalnog nazadovanja uz istodobno rješavanje socijalnih razlika koje dovode do isključenosti radne snage, kao što su rodna neravnopravnost i niska razina obrazovanja;
5.	napominje da je svjetsko tržište proizvodnje i prodaje automobila, posebno električnih automobila, obilježeno sve agresivnijom globalnom konkurencijom; ističe sve veće izazove s kojima se suočavaju europski proizvođači automobila u uvođenju inovativnih i priuštivih modela na tržište u segmentima usmjerenima na budućnost, kao što su baterijska električna vozila;  žali zbog toga što je društvo Audi prestalo poslovati u Belgiji unatoč tome što je i dalje profitabilno te što će se proizvodnja premjestiti u Kinu i Meksiko, što je dovelo do otpuštanja 3414 radnika; sa zabrinutošću napominje da su zahtjevni uvjeti proizvodnje, uključujući nedostatan pristup jeftinijim izvorima energije, te nedovoljno raspoređivanje tih izvora, doprinijeli premještanju postrojenja društva Audi izvan Unije;
6.	ističe da zatvaranje tvornice nakon više od 70 godina rada, bez obzira na proizvodnju električnih vozila, pokazuje da su izazovi s kojima se suočava europska industrija strukturne, a ne samo tehnološke prirode;
7.	naglašava važnost pronalaženja održivog rješenja za prenamjenu zatvorene tvornice kako bi se otvorila visokokvalitetna radna mjesta u toj regiji; potiče belgijske vlasti da poduzmu potrebne korake kako bi se olakšalo otvaranje novog proizvodnog pogona u bivšoj Audijevoj tvornici;
8.	ističe da su kvalifikacije i vještine otpuštenih radnika i dalje ključne za europsko gospodarstvo otporno na promjene u budućnosti koje ostvaruje zelenu tranziciju uz istodobno održavanje snažne industrijske baze; stoga smatra da mobilizacija EGF-a treba biti ugrađena u širi politički odgovor na svim političkim razinama kako bi se osiguralo da pogođeni radnici pronađu odgovarajuće mogućnosti u skladu sa svojim kvalifikacijama i vještinama;
9.	podsjeća na to da se, u dogovoru sa sindikatima i socijalnim partnerima, personalizirane usluge koje će se pružati radnicima sastoje od sljedećih mjera: usluge savjetovanja i informiranja te posredovanja pri zapošljavanju; osposobljavanje, uključujući informatičke vještine; dan poslova; doprinos za pokretanje poduzeća; poticaji za sudjelovanje u aktivnostima traženja posla; ističe važnost poticanja visokokvalitetnih radnih mjesta usmjerenih na budućnost kako bi se osigurala dugoročna gospodarska i socijalna otpornost;
10.	naglašava da belgijske vlasti moraju osigurati vidljivost financiranja Unije i istaknuti njegovu dodanu vrijednost pružanjem učinkovitih i ciljanih informacija korisnicima, regionalnim i lokalnim vlastima, socijalnim partnerima i široj javnosti;
11.	poziva na temeljitu završnu evaluaciju provedenih mjera, uključujući jasne informacije o tome kako su sredstva iskorištena i jesu li njima postignuti ciljevi zbog kojih je EGF stvoren, uključujući podatke i rokove o broju radnika koji su uspješno reintegrirani na radna mjesta i kojim su radnim mjestima pristupili, kao i o onima koji su dovršili mjere osposobljavanja i usavršavanja te o relevantnim rokovima;
12.	prima na znanje da je Belgija ciljanim korisnicima počela pružati personalizirane usluge 17. veljače 2025. i da će stoga razdoblje prihvatljivosti za financijski doprinos iz EGF-a trajati od tog datuma do datuma koji nastupi 24 mjeseca nakon stupanja na snagu odluke o financiranju;
13.	napominje da Belgija od 9. srpnja 2024. snosi administrativne izdatke provedbe EGF-a te da ti izdaci stoga ispunjavaju uvjete za financijski doprinos iz EGF-a od tog datuma do datuma koji nastupi 31 mjesec nakon stupanja na snagu odluke o financiranju;
14.	napominje da su belgijske vlasti pružile jamstvo da će se u pristupu predloženim mjerama i u njihovoj provedbi poštovati načela jednakog postupanja i nediskriminacije te da će se spriječiti svako dvostruko financiranje;
15.	ponovno ističe da pomoć iz EGF-a ne smije zamijeniti mjere za koje su prema nacionalnom pravu ili kolektivnim ugovorima odgovorna poduzeća;
16.	podsjeća da je EGF instrument solidarnosti i pravedne tranzicije te da, iako pruža potporu nakon gubitka radnih mjesta, ne može zamijeniti proaktivnu, dosljednu i koordiniranu industrijsku politiku Unije kako bi se zaštitila europska baza radnih mjesta u industriji, socijalna sigurnost i dugoročna gospodarska i socijalna otpornost te kako bi se spriječio regionalni strukturni pad; naglašava da primarna zadaća Unije mora biti sprečavanje takvih zatvaranja prije svega stvaranjem uvjeta za priuštivu, čistu i pouzdanu energiju kako bi industrijska proizvodnja ostala konkurentna, uz istodobno ulaganje u vještine i za visokokvalificirane radnike i za industrijske radnike; nadalje naglašava hitnu potrebu za dosljednim i koordiniranim naporima Unije u pogledu konkurentnosti, razvijenima u bliskom partnerstvu s državama članicama, kako bi se zaštitila europska baza radnih mjesta u industriji i socijalna sigurnost te ističe da samo snažno i otporno europsko gospodarstvo može učinkovito spriječiti otpuštanja velikih razmjera, čime se smanjuje potreba za intervencijom EGF-a; 
17.	odobrava Odluku priloženu ovoj Rezoluciji;
18.	nalaže svojoj predsjednici da potpiše Odluku zajedno s predsjednikom Vijeća te da je da na objavu u Službenom listu Europske unije;
19.	nalaže svojoj predsjednici da ovu Rezoluciju, zajedno s njezinim Prilogom, proslijedi Vijeću i Komisiji.

